বিনোদন ডেস্কঃ এই সময়ের শ্রোতাপ্রিয় কন্ঠশিল্পীদের মধ্যে অন্যতম একজন লিজা। সাম্প্রতিক সময়ে পার্থ বড়–য়ার রি-কম্পোজিসনে নতুন করে তার গাওয়া ‘দুটি মন আর নেই দু’জনার’ গানটি শ্রোতা দর্শকের মধ্যে বেশ সাড়া ফেলেছে। দশ বছর আগে লিজা যখন একটি রিয়েলিটি শো’র মধ্যদিয়ে পেশাগতভাবে সঙ্গীতাঙ্গনে প্রবেশ করেন সেই সময়ে আহমেদ ইমতিয়াজ বুলবুলের সুর সঙ্গীতে একটি গান করেছিলেন। এরপর আর নানান সময়ে সেই সুযোগ তার হয়ে উঠেনি। দশ বছর পর আবারো একসঙ্গে দুটি গানে কন্ঠ দিয়েছেন লিজপা। যার একটি গানের কাজ শেষ হয়েছে দু’মাস আগে। আরেকটি গানের কাজ শেষ হয়েছে গত বুধবার। বৈশাখী টিভির জন্য দু’মাস পূর্বে বিনু শর্মার লেখা একটি গানে কন্ঠ দিয়েছিলেন লিজা। তবে গত বুধবার তিনি যে গানে কন্ঠ দিয়েছেন সেটি ওয়ালটনের জন্য গেয়েছেন তিনি। গানটি লিখেছেন খালিদ আহমেদ। সুর সঙ্গীতায়োজন করেছেন আহমেদ ইমতিয়াজ বুলবুল। দশ বছর পর আবারো বুলবুলের সুর সঙ্গীতে গান গাওয়া প্রসঙ্গে লিজা বলেন,‘ বুলবুল স্যার এদেশের জীবন্ত কিংবদন্তী একজন সঙ্গীত পরিচালক। তার সুরে এদেশে অনেক অমর গানের সৃষ্টি হয়েছে। আমার সৌভাগ্য যে আবারো স্যারের সুর সঙ্গীতে গাইতে পেরেছি। বুলবুল স্যার এতো সুন্দর করে গান বুঝিয়ে যে গান গাইতে কোন কষ্ট হয়না। বরং মনের গভীর থেকে গানের প্রতি, গানের কথার প্রতি সুরের প্রতি এমন ভালোবাসা জন্মায় যে গাইতেই ভালোলাগে। এই দুটি গানের ক্ষেত্রেও আমার তাই হয়েছে। বুলবুল স্যারের প্রতি অনেক কৃতজ্ঞতা।’